"IMF"ไฟเขียวเงินช่วยกรีซพ้นถดถอย2014
คาดกรีซหลุดภาวะถดถอยได้ในปีสองปีข้างหน้า ตัวเลขคาดการณ์แย่กว่าเดิม
17 มี.ค. 2555

คาดกรีซหลุดภาวะถดถอยได้ในปีสองปีข้างหน้า ตัวเลขคาดการณ์แย่กว่าเดิม
กองทุนการเงินระหว่างประเทศ (ไอเอ็มเอฟ) คาดการณ์ว่า เศรษฐกิจกรีซจะสามารถหลุดพ้นจากภาวะถดถอยได้ราวปี 2014 ขณะที่ทางกองทุนได้ประกาศให้เงินกู้ 2.8 หมื่นล้านยูโร ในระยะ 4 ปีแล้ว
ไอเอ็มเอฟคาดว่าเศรษฐกิจกรีซในปีนี้จะยังติดลบที่ 4.8% และในปี 2013 การเติบโตจะดีขึ้นอยู่ที่ 0% และจะกลับสู่ภาวะเติบโตอีกครั้งในปี 2014 ที่ 2.5% โดยเมื่อปี 2011 เศรษฐกิจกรีซดิ่งเหวถึง 6.9% 
การคาดการณ์ตัวเลขเศรษฐกิจล่าสุดถือว่าย่ำแย่กว่าที่ไอเอ็มเอฟคาดการณไว้ก่อนหน้า โดยคาดว่าจีดีพีกรีซปี 2011 จะติดลบที่ 6% และปี 2012 จะติดลบที่ 3% และในปี 2013 จะบวกที่ 0.3%
นอกจากนั้น ไอเอ็มเอฟมองว่า ยอดหนี้สาธารณะกรีซจะยังไต่ขึ้นไปที่ 167% ของจีดีพีในปี 2013 ก่อน จะเริ่มลดมาอยู่ที่ 117% ในปี 2020 ซึ่งจะเป็นปีแรกที่หนี้สาธารณะอยู่ต่ำกว่า 120% ของจีดีพี ตามที่สหภาพยุโรปและไอเอ็มเอฟกำหนด
ทั้งนี้ ไอเอ็มเอฟได้อนุมัติเงินกู้ก้อนใหม่มูลค่า 2.8 หมื่นล้านยูโรอันเป็นส่วนหนึ่งของเงินช่วยหลือ 1.3 แสนล้านยูโรจากอียูและไอเอ็มเอฟ หลังกรีซพยายามใช้นโยบายรัดเข็มขัดในช่วง 2 ปีที่ผ่านมา ท่ามกลางวิกฤตการถดถอยทางเศรษฐกิจของประเทศ